У Сібір (Пушкін/Глебка)
У глыбіні сібірскіх руд
Хавайце гордую цярплівасць,
Не згіне праца вашых рук
І дум высокая імклівасць
 
Няшчасцю верная сястра,
Надзея ў змрочным сутарэнні,
Узбудзіць радасць і натхненне,
Настане светлая пара:
 
Да вас праз мур турмы глухой
Сяброўства й любасць прыдуць скора,
Як сёння ў катаржныя норы
Даходзіць голас вольны мой.
 
Цяжкія кайданы спадуць,
Астрогі рухнуць — і свабода
Вас прыме радасна ля ўхода,
І меч браты вам аддадуць.

1827

Пераклады Пятра Глебкі
Пераклады з рускай мовы

ru:Во глубине сибирских руд (Пушкин)